पाएं अपने शहर की ताज़ा ख़बरें और फ्री ई-पेपरडाउनलोड करें
मैं (राजेश बख्शी) 54 साल का हूं। पंजलासा में रहता हूं। नेवी से ऑफिसर रैंक से रिटायर होने के बाद नारायणगढ़ प्राइमरी स्कूल में टीचर हूं। श्रीमती जी (कविता पराशर) बुढाखेड़ा मिडिल स्कूल में टीचर हैं। नवंबर में मुझे बुखार, खांसी व छाती में संक्रमण की शिकायत हुई।
नारायणगढ़ में डॉक्टरों की सलाह पर 21 नवंबर को कोविड टेस्ट कराया। रिपोर्ट पॉजिटिव आई। मुझे अम्बाला सिटी के सरकारी अस्पताल में भर्ती करवाया गया। पत्नी में कोरोना के कोई लक्षण नहीं थे, फिर भी रिपोर्ट पॉजिटिव आई। उन्हें भी अम्बाला के अस्पताल में दाखिल करना पड़ा। उन्होंने मुझे भी हिम्मत दी और खुद भी हौसला रखा। कविता की रिपोर्ट तो 5-6 दिन में ही निगेटिव आ गया। लेकिन मेरी हालत बिगड़ने लगी।
ऑक्सीजन लेवल 48 प्रतिशत रह गया था। 27 नवम्बर को परिजनों ने हीलिंग टच में दाखिल करवा दिया। 27 से 30 नवम्बर तक वेंटीलेटर पर रहा। डॉक्टरों ने कहा- ठीक होने की उम्मीद 20 से 30 फीसदी ही है। मेरा वजन 92 से घटकर 76 किलो रहा गया। लेकिन मैंने हिम्मत नहीं हारी। सेना में रहा हूं, सैनिक इतनी जल्दी हार नहीं मानता। ईश्वर की कृपा और डॉक्टरों के प्रयासों से मेरे पैरामीटर स्टेबल हो गये और रिकवरी शुरू हुई।
अस्पताल में भर्ती था तो परिजनों, रिश्तेदारों, मित्र व स्कूल स्टाफ की कॉल आती थी। वीडियो कॉल से भी हाल-चाल पूछते रहे, इससे मुझे हिम्मत की खुराक मिलती। पिता स्व. सोमदत्त सेना में सूबेदार रहे और बाद में कस्टम ऑफिसर रिटायर हुए। भतीजा सेना में कैप्टन है। सैन्य पृष्ठ भूमि से होने के कारण परिवार का हौसला और मनोबल वैसे भी ऊंचा और अनुशासन में रहता है।
16 दिसम्बर को अस्पताल से छुट्टी मिली और 30 दिसंबर तक होम आइसोलेशन में रहा। अब रोजाना 30 से 45 मिनट तक योग, प्राणायाम, अनुलोम-विलोम व सूर्य नमस्कार करता हूं। इम्युनिटी बढाने के लिए काली मिर्च, दाल चीनी, मैथी दाना, नींबू पानी, प्रोटिन आदि का सेवन नियमित रूप से करता हूं। 80 किलो वजन हो गया है। जब आप स्वयं मास्क पहनेंगे, एक-दूसरे से सोशल डिस्टेंसिंग रखेंगे तो कोरोना हार मान लेगा। मेरी मां की आयु लगभग 82 वर्ष है और बेटा 21 तो बेटी 18 वर्ष की है। उनकी रिपोर्ट निगेटिव आई थी।
कोरोना से जंग जीतने के बाद अब अपने आस पास के लोगों, बच्चों के अभिभावकों को ऑन लाइन पेरेंट्स टीचर मीटिंग में जागरूक करने काम करते हैं। लोगों से अनुरोध है कि अधिक से अधिक पौधा रोपण करें ताकि ऑक्सीजन मिल पाए। कोरोना वायरस को हलके में न लें। हिदायतों एवं नियमों का पालन करके कोरोना को हराना मुश्किल नहीं है। परिवार ने वैक्सीन की डोज ले ली है। राजेश बख्शी | टीचर, कोरोना वॉरियर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn